Hochschule Esslingen

D Hoochschuel Esslenga (dt. Hochschule Esslingen) isch e Hoochschuel z Esslenga. Si het segs Fakulteete un bietet 31 Bachelor- un 14 Masterstuudiegäng aa. Ingenieurwääse, Bedriibswiirtschaft, Soziaal- un Bfläägwisseschafte sin d Schwäärpinkt vu dr Hoochschuel Esslenga. Standoort vu dr Hoochschuel sin Esslenga (Stadtmitti un Flandernstrooß) un Geppenga. D Hoochschuel isch Grindigsmitgliid im Bromozioonsverband vu dr Hoochschuele fir aagwändti Wisseschafte Baade-Wiirtebäärg, wu 2022 yygriichtet wooren isch. Gschiicht Di hitig Hoochschuel Esslenga isch anne 2006 entstande dur d Fusioon vu dr boode bis deert aigeständige Hoochschuele Fachhochschule für Technik Esslingen (FHTE) un Fachhochschule Esslingen – Hochschule für Sozialwesen (HfS). D Gschiicht vu ire Voorlaiferschuele goot bis ins Joor 1868 zrugg. Gschiicht vu dr eemoolige Fachhoochschuel fir Tächnik As Grindigsjoor vu dr Hoochschuel giltet s Joor 1868, wu an dr Königlich Württembergischen Baugewerbeschule z Stuegert e Abdailig fir d Uusbildig vu Maschiineböuingenieur yygriichtet wooren isch. No joorelangem Mieje vu dr Esslenger Induschtry un vor allem vum Kummerzieroot Paul F. Dick isch die Abdailig anne 1914 uf Esslenga glait un unter em Name Königlich Württembergische Höhere Maschinenbauschule as aigestädnigi Schuel ufgmacht woore. Noch em Eerschte Wältchrieg het d Schuel dr Name Staatlich Württembergische Höhere Maschinenbauschule Esslingen iiberchuu. Anne 1927 sin Abdailige fir Fyynmechaanik un Mängefeertigung un fir Eläktrotächnik yygriichtet woore. 1938 isch d Schuel in Staatliche Ingenieurschule Esslingen umgnännt woore. Noch em Zweete Wältchrieg het anne 1947 e Abdailig fir Haizig un Liftig ufgmacht, zwai Joor speeter isch d Abdailig Eläktrotächnik in Staarkstroomtächnik un Nooriichtetächnik ufdailt woore. Im Joor 1971 isch d Schuel in Fachhochschule für Technik Esslingen (FHTE) umgnännt woore un d Fachberaich Informatik un Wiirtschaftsingenieurwääse sin entstande. 1979 isch dr Fachberaich Wiirtschaftsingenieurwesen ins Hoochschuelzäntrum an dr Flandernstraße zooge, d Fachberaich Nooriichtetächnik un Informaatik derno 1984. Vier Joor speeter, 1988, isch d Ussestell z Geppenga mit dr Stuudiegäng Maschiineböu/Feertigungssischteem un Mikroeläktroonik/Mikromechaanik grindet woore, z Geppenga isch anne 1995 no au dr Fachberaich Mechatroonik entstande. Ai joor speeter sin d Fachberaich Nooriichtetächnik un Tächnischi Informaatik zum Fachberaich Informazioonstächnik zämeglait woore. Anne 1998 isch d Graduate School grindet woore, wu s Stuudienaagebot uf aire Syte um Masterstuudiegäng uusgwytet wooren isch u nun uf dr andtre Syte – zum eerschte Mool an dr Hoochschuel – en änglischsproochig Bildigsaagebot gschaffe het. Syt em Wintersemeschter 2005/2006 sin alli tächnische un wiirtschaftswisseschaftlige Stuudiegäng uf s Bachelor/Master-Sischteem umgstellt. Gschiicht vu dr eemoolige Fachhoochschuel fir Soziaalwääse Uf dr Grundlaag vun ere Stiftig vu dr wiirtebäärgische Cheenigi Charlotte isch anne 1917 di soziaal Fraueschuel vum schweebische Fraueverain z Stuegert grindet woore, di eerscht Voorlaiferi vu dr HfS. Anne 1930 isch e zwooti Yyriichtig entstande, s Juugedlaiterne-Seminaar. Us dääne boode Yyriichtige isch 1972 d Fachhochschule für Sozialwesen (speeter Fachhochschule Esslingen — Hochschule für Sozialwesen, chuurz HfS) woore. Näb dr eemoolige Fachhoochschuel fir Soziaalwääse Mannem un dr Alice Salomon Hoochschuel z Berlin isch d HfS aini vu nume drei sälbschtständige Fachhoochschuele mit ere speziifische Uusriichtig uf s Soziaal- un Gsundhaitswääse z Dytschland gsii. Ab em Wintersemeschter 2004/2005 sin d Stuudiegäng uf s Bachelor-Sischteem umgstellt woore. Dr eerscht Master-Stuudiegang vu dr Fakulteet Soziaali Aarbet, Gsundhait un Bflääg het ai Semeschter speeter, also im Summersemeschter 2005 aagfange. d Hoochschuel Esslenga syt 2006 Anne 2006 hän di boode Esslenger Fachhoochschuele Fachhochschule für Technik (FHTE) un Fachhochschule Esslingen – Hochschule für Sozialwesen (HfS) fusioniert. Dr nei Name vu dr Hoochschuel isch syterhäär Hochschule Esslingen. Glyychzytig isch d Zueständigkait vum Studäntewäärch Hohhaim uf s Studäntewäärch Stuegert iibergange. Im Wintersemeschter 2006/2007 isch dr nei Bachelor-Stuudiegang „Bildig un Erzieig in dr Chindhait“ an dr Fakulteet Soziaali Aarbet, Gsundhait un Bflääg yygfiert woore, zum Wintersemeschter 007/08 isch dr Master-Stuudiegang Innovazioonsmanagement in dr Fakulteet Bedriibswiirtschaft derzue chuu. Anderi Neierige het s zum Wintersemeschter 2007/08 gee, wu mer d Master-Stuudiegäng „Automotive Systems“ un „Design and Development in Automotive and Mechanical Engineering“ in dr Graduate School un dr Master-Stuudiegang „Energy- un Gebeimanagement“ vu dr Fakulteet Versoorgigstächnik un Umwälttächnik yygriichtet het. Im Summer 2012 isch s Inschtitut fir Wyterbildig vu dr Hoochschuel Esslenga (Institut für Weiterbildung der Hochschule Esslingen, IWHE) fir d Feerderig vu dr wisseschaftlige Uus-, Fuurt- un Wyterbildig grindet woore. S IWHE ibernimmt d Organisazioon un d Duurfierig vu Wyterbildigsbrogramm un Veraastaltige wie Daagige un Kungräss. Im Jänner 2021 isch doderfir d „Weiterbildungscampus Hochschule Esslingen GmbH“ grindet woore, wu an d Stell vum IWHE drätten isch un vu dr Hoocschuel un em Feefrderverain Verein der Freunde der Hochschule Esslingen e. V. drait wiird.. Am 1. Meerz 2021 isch di nei Grundoornig vu dr Hoochschuel Esslenga in Chraft drätte, wu ne nei Struktuurmodäll vorsiit. D Hoochschuel organisiert si in ere Maatrix-Struktuur mit segs Fakulteete un fimf zäntraale wisseschaftlige Ainhaite (Zentrale wissenschaftliche Einheiten, ZWE), wu Queerschnittsfunkzioone hän. Standoort Zue dr Hoochschuel Esslenga gheere die drei Standoort: Esslenga Stadtmitti Esslenga Flandernstraße Campus Geppenga Dr Standoort Stadtmitti isch diräkt z Esslenga un wird au „dr Staal“ gnännt, aber nit wel dr neoklassizistisch Altböu oder dr futuristisch Neiböu vu 1992 eme Staal glyych sääne, nai, wel d Schuel uurspringli näb em cheeniglige Rytstaal gsii isch. Am Standoort Stadtmitti het s näbe verschiidene Fakulteete, s Akadeemisch Uuslandsamt, s Café Einstein, d Mensa, s Rächezäntrum, s Räkteraat un d Verwaltig vu dr Hoochschuel Esslenga. Dr Standoort Flandernstraße isch im neerdlige Dail vu Esslenga un bietet, wäg syreheechere Laag, e gueti Uussiicht uf Esslenga un s Neckerdaal. Vu Studänte*ne wird dr grooß Betonböu us dr 1960er Joor au „Akropolis“ gnännt. Am Standoort Flandernstraße het s Fakulteete, d Biblioteek vu dr Hoochschuel Esslenga, s HZE Café un s Inschtitut fir Främdsprooch. Im Oktoober 2020 het mer mit dr Diefböuaarbete am Ersatzneiböu „Campus Neue Weststadt“ im zäntraal gläägene eemoolige Gieterbaanhofareaal aagfange. Insgsamt het s Land 146 Millioone Euro in modäärni Hoochschuelinfrastruktuur im fascht kliimaneitraale Stadtquartier inveschtiert. Dr Leerbedriib im neie Campus soll im Oktoober 2025 aafange. Wänn dr Neiböu isch Bedriib isch, chunnt d Stadt d Flechene an der Flandernstraße iiber, wu derno frei wääre. Z Geppenga, wu 23 Kilomeeter wyt ewäg isch, isch dr 1988 grindet Campus Geppenga, dr dritt Standoort vu dr Hoochschuel Esslenga. Uf em „Campus vu dr chuurze Wääg“ het s zwoo Fakulteete, e Cafeteria, e Biblioteek un s Café Campus. Fakulteete un Stuudiegäng An dr Hoochschuel git s di Fakulteete un Stuudiegäng: Zuesätzli zue dr Fakulteete git s fimf zäntraali wisseschaftligi Ainhaite: Digitaali Transformazioon im Stuudium Foorschig un Transfer International Centre and Graduate School Stuudienyygang un Grundstuudium Wyterbildig: WHE GmbH Literatuur Ewald Frie (Hrsg.): Die Geschichte der Hochschule Esslingen. Ein Lesebuch zum 100-jährigen Jubiläum; als Projekt des Hauptseminars „Regionale Hochschulgeschichte des 19. und 20. Jahrhunderts“ im Sommersemester 2013. Hochschule Esslingen, Esslingen am Neckar 2014, ISBN 978-3-933871-04-6. Weblink Offiziälli Websyte Fueßnote